
На  основу члана 21. став 1. Закона о Заштитнику грађана („Службени гласник РС“, брoj 105/2021), Заштитник грађана је са становишта своје законом утврђене надлежности, размотрио Предлог извештаја о остваривању родне равноправности у Републици Србији за 2022. годину и даје следеће


МИШЉЕЊЕ

НА ПРЕДЛОГ ИЗВЕШТАЈА О ОСТВАРИВАЊУ РОДНЕ РАВНОПРАВНОСТИ У РЕПУБЛИЦИ СРБИЈИ ЗА 2022. ГОДИНУ


Актом Министарства за људска и мањинска права и друштвени дијалог, број: 011-00-00019/2022-05 од 16. 10. 2023. године, затражили сте од Заштитника грађана мишљење на Предлог извештаја о остваривању родне равноправности у Републици Србији за 2022. годину. 

Захваљујемо вам се на детаљном Предлогу извештаја о остваривању родне равноправности у Републици Србији за 2022. годину, који је израдило Министарство за људска и мањинска права и друштвени дијалог и доставило Заштитнику грађана на мишљење.

У циљу додатног унапређивања садржаја извештаја у наставку текста вам достављамо следеће сугестије:

На страни 21. Предлога извештаја, у другом пасусу поменут је члан 28. став 4. Закона о родној равноправности и, између осталог, наведена је реченица: ,,Важно је напоменути да одредбе члана 28. Закона о родној равноправности, које се односе на неплаћени кућни рад почињу да се примењују од 1. јануара 2024. години, сходно члану 77. став 2. поменутог закона“.

Мишљења смо да је поменуту реченицу потребно изменити, тако да гласи: ,,Важно је напоменути да одредбе члана 28. Закона о родној равноправности, које се односе на неплаћени кућни рад почињу да се примењују од 1. јануара 2024. године, сходно члану 77. став 2. поменутог закона, осим одредбе става 4. којом је прописано да лице које није здравствено осигурано по било ком другом основу, стиче право на здравствено осигурање по основу неплаћеног кућног рада у кући (вођење домаћинства, старање о подизању деце, старање о осталим члановима породице), неплаћеног рада на пољопривредном имању и др., који већ производи правно дејство од почетка примене Закона о родној равноправности, али још увек није омогућена његова примена у пракси. 

Наиме, у члану 77. Закона о родној равноправности је прописано да одредбе члана 12. став 3, члана 28. ст. 2. и 3, члана 55. став 1. тачка 1). члана 58. ст. 3. и 4, члана 66. ст. 9. и 10. овог закона почињу да се примењују од 1. јануара 2024. године.

У Предлогу извештаја, у оквиру Главе 8. Резултати надзора над применом закона, на страни 97. је код навођења активности Заштитника грађана, између осталог, наведено: ,,У домену независног надзора Заштитник грађана је у свом Редовном годишњем извештају за 2022. годину изнео следећа запажања која се односе на родну равноправност: „Потребно је омогућити примену одредбе Закона о родној равноправности[footnoteRef:1] која прописује да незапослено лице које није здравствено осигурано по било ком другом основу стиче право на здравствено осигурање по основу неплаћеног рада (у кући - вођење домаћинства, старање о подизању деце, старање о осталим члановима породице, рада на пољопривредном имању и др.). Због неплаћеног кућног рада су економски угрожене нарочито старије жене у сеоским срединама које су провеле цео живот ангажујући се на неплаћеним пословима, али најчешће нису оствариле никаква примања пошто су ретко носиоци пољопривредног газдинстава, a за њих нису уплаћивани порези и доприноси како би оствариле право на пољопривредну пензију.“  [1:  Одредбе члана 12. став 3, члана 28. ст. 2. и 3, члана 55. став 1. тачка 1), члана 58. ст. 3. и 4, члана 66. ст. 9. и 10. овог закона почињу да се примењују од 1. јануара 2024. године.] 

Сходно напред наведеном, мишљења смо да би након поменутог пасуса требало навести следећи пасус: ,,Заштитник грађана је затражио од Министарства за људска и мањинска права и друштвени дијалог, као органа надлежног за надзор над спровођењем Закона о родној равноправности, да достави информацију о мерама које је ово Министарство предузело, самостално и у сарадњи са другим надлежним органима, како би се омогућила примена члана 28. став 4. Закона о родној равноправности, односно законске одредбе која прописује да незапослено лице које није здравствено осигурано по било ком другом основу стиче право на здравствено осигурање по основу неплаћеног рада (у кући - вођење домаћинства, старање о подизању деце, старање о осталим члановима породице, као и рада на пољопривредном имању и др.), а од Републичког фонда за здравствено осигурање да Заштитника грађана обавести о томе на који начин обезбеђује и спроводи поменуту законску одредбу, колико је било таквих захтева од почетка примене Закона о родној равноправности и како је одлучено по поднетим захтевима“.
Од надлежних органа је добијена информација да, упркос напорима и активностима које Министарство за људска и мањинска права и друштвени дијалог предузима у вези са неплаћеним кућним радом, још увек нису створени услови за примену члана 28. став 4. Закона о родној равноправности у пракси, односно да ова одредба није применљива без одговарајућег усклађивања са другим прописима који нису у искључивој надлежности Министарства здравља, већ је потребна измена и прописа из надлежности Министарства финансија и Министарство за рад, запошљавање, борачка и социјална питања.
Стога је Заштитник грађана у свом Редовном годишњем извештају за 2022. годину упутио надлежним органима следеће препоруке:
Министарство здравља, Министарство финансија, Министарство за рад, запошљавање, борачка и социјална питања у сарадњи са Министарством за људска и мањинска права и друштвени дијалог и другим надлежним органима треба да обезбеде остваривање права на здравствено осигурање по основу неплаћеног рада у кући;
Такође, узевши у обзир наведено, мишљења смо да би требало размотрити да се у Предлог извештаја, у оквиру Главе 9. Закључци уврсти још један закључак посвећен управо омогућавању од стране надлежних органа примене члана 28. став 4. Закона о родној равноправности, односно законске одредбе која прописује да незапослено лице које није здравствено осигурано по било ком другом основу стиче право на здравствено осигурање по основу неплаћеног рада (у кући - вођење домаћинства, старање о подизању деце, старање о осталим члановима породице, као и рада на пољопривредном имању и др.). 
Осим наведеног, предлажемо да се на стр. 28. Предлога извештаја, у поглављу 4.2. Област социјалне и здравствене заштите дода:
,,Уз финансијску подршку Савета Европе, а у сарадњи са удружењем „Снага пријатељства – Amity“, Заштитник грађана је у периоду од маја до краја новембра 2022. године спровео пројекат Јачање капацитета Заштитникa грађана у заштити и промоцији економско-социјалних права. Спроведене су активности посвећене успостављању механизма за праћење остваривања економских и социјалних права старијих жена на селу у циљу заштите њихових права, кроз извештавање о спровођењу Ревидиране Европске социјалне повеље. У оквиру пројекта је израђен Регистар организација цивилног друштва које се баве заштитом и промоцијом економско-социјалних права старијих жена на селу, као и механизам за мапирање распрострањености и праћење квалитета услуге помоћи у кући као услуге социјалне заштите и конкретне услуге здравствене заштите, уз уважавање социо-демографских карактеристика корисница. Организованa je и обука за запослене у Стручној служби Заштитника грађана о спровођењу Ревидиране Европске социјалне повеље, затим конференција „Заштита права старијих жена на селу кроз праћење спровођења Ревидиране Европске социјалне повеље“, као и две радионице са женама на селу[footnoteRef:2]". [2:  У селу Лаћарак код Сремске Митровице и у селу Злот код Бора.] 

Затим, предлажемо да се на стр. 35. Предлога извештаја, у поглављу 4.3. Област образовања, васпитања, науке и технолошког развоја, након навођења активности Министарства просвете у вези са превенцијом насиља у школама, дода следећи пасус, посвећен активностима Заштитника грађана:
,,Кроз активности са Панелом младих саветника Заштитник грађана је наставио да промовише право детета на изражавање мишљења и тако подстиче партиципацију деце у доношењу одлука које се тичу њихових права. У оквиру заједничког пројекта Савета Европе и Европске уније под називом „Промоција различитости и равноправности у Републици Србији“, Заштитник грађана је током 2022. године спровео истраживање у школама о насиљу над осетљивим друштвеним групама. Истраживање међу вршњацима спровели су чланови Панела младих саветника Заштитника грађана који су претходно прошли обуку на којој су имали прилику да од еминентних стручњака из различитих области сазнају о положају припадника различитих осетљивих група у нашој земљи. На предавањима и интерактивним радионицама панелисти су се упознали са проблемима и изазовима са којима се сусрећу особе са инвалидитетом, особе ромске националне мањине, старије особе и припадници ЛГБТИ популације. Такође, обучени су да спроведу анкету у школама, међу својим вршњацима, на тему вршњачког насиља у односу на припаднике ових осетљивих друштвених група. Анкета је спроведена и међу наставницима, а главни налази и резултати истраживања биће представљени у оквиру Посебног извештаја Заштитника грађана о насиљу у школама са препорукама упућеним надлежним институцијама, који ће бити објављен у току 2023.године. На овај начин Заштитник грађана ће упоредити закључке овог извештаја са закључцима до којих је дошао у сличном истраживању које је спровео пре више од 10 година, што ће му дати одговор на питање да ли се нешто променило и у којој мери када је у питању заштита деце од насиља.
Такође, Заштитник грађана је наставио спровођење пројекта „Деца деци - упознајте се са својим правима“ који је финансиран из средстава Бугарске развојне помоћи, у оквиру којег је одржана Летња школа о правима детета у Новом Саду, од 12. до 16. септембра 2022. године. Летњу школу је похађало 18 полазника – ученика основних и средњих школа из Београда, Ирига, Деспотовца, Јагодине, Врања, Лесковца, Шапца, Смедеревске Паланке, Прибоја, Крагујевца, Свилајнца, Трстеника, Ћићевца и Чачка. Летња школа је организована у циљу унапређења знања и разумевања деце и младих о њиховим правима и доступним механизмима заштите, као и промоције партиципације као једног од четири основна принципа Конвенције Уједињених нација о правима детета. На Летњој школи учествовала су и четири члана Панела младих саветника Заштитника грађана који су полазницима представили Конвенцију Уједињених нација о правима детета као најзначајнији међународни документ у области права детета, као и активности Панела младих саветника Заштитника грађана, а једна од вршњачких радионица била је посвећена насиљу над децом, односно упознавању полазника са различитим облицима насиља и начинима заштите. Током пет дана еминентни предавачи, које је Заштитник грађана ангажовао за ову прилику, упознали су учеснике Летње школе са различитим темама у области права детета, па је тако било речи о положају деце припадника националних мањина, деце која живе и раде на улици, заштити деце од свих облика насиља и злостављања, посебно сексуалног насиља и насиља у школама, као и препознавању и заштити од трговине људима. На Летњој школи је било речи и о правима особа са инвалидитетом и старијих, као посебно осетљивих друштвених група. У циљу промоције вршњачке едукације као вида учења, као и самог Панела младих саветника Радио-телевизија Србије је о Летњој школи израдила прилог који је приказан почетком фебруара 2023. године. По завршетку Летње школе, неколико полазника је у својим школама вршњацима пренело стечена знања, уз подршку и менторство запослених у Стручној служби Заштитнику грађана".
Мишљења смо да би требало размотрити да се Предлог извештаја, на стр. 79. у оквиру Главе 6. Спречавање и сузбијање родно заснованог насиља, допуни информацијама у вези са релевантним активностима Заштитника грађана:
 
,,Поступајући по сопственој иницијативи, Заштитник грађана је водио више поступака у случајевима фемицида и породичног и партнерског насиља. У циљу унапређења рада органа у систему заштите од насиља у породици, превенције насиља и ефикасније заштите жртава, Заштитник грађана је надлежним органима упутио препоруке[footnoteRef:3] и мишљење[footnoteRef:4] о томе да је неопходно унапредити комуникацију надлежних органа приликом рада на заштити жртава породичног насиља укључивањем здравствених установа, односно лекара психијатријске струке у рад Група за координацију и сарадњу које су образоване при основним јавним тужилаштвима, у циљу смањења ризика од насиља; да је потребно да се жртве позивају и охрабрују да учествују у раду Група за координацију и сарадњу када год је то могуће; да је неопходно да се у рад на заштити жртава насиља укључе органи из области здравства, образовања, али и Управа за извршење кривичних санкција посебно у случајевима када насилник завршава са издржавањем казне затвора због кривичних дела у вези са насиљем у породици о чему би надлежни центар за социјални рад требало да има сазнања; да обезбеде мултисекторске обуке поступајућих службеника о садржају и обавезама које проистичу из Закона о спречавању насиља у породици и Општег и посебних протокола, са посебним освртом на процену ризика. [3:  Предмет бр. 322-154/22; предмет бр. 322-140/2]  [4:  Предмет бр. 322-118/21.] 


Заштитник грађана и Форум судија Србије били су партнери на вишегодишњем пројекту Аутономног женског центра „Ефикасне политике и усаглашена пракса у пружању подршке и помоћи жртвама насиља у породици“ који финансира Амбасада Краљевине Холандије и чији је циљ да допринесе пуном спровођењу законског оквира и побољшању институционалне праксе у вези са заштитом жртава насиља у породици. У оквиру пројектних активности у току 2022. године, на основу прикупљених података о раду група за координацију и сарадњу на подручју Вишег јавног тужилаштва у Нишу и фокус-групних дискусија са представницима центара за социјални рад из Дољевца, Гаџиног Хана, Алексинца, Ниша, Ражња, Сокобање и Сврљига, Заштитник грађана је израдио Посебан извештај Заштитника грађана о раду група за координацију и сарадњу на подручју Вишег јавног тужилаштва у Нишу[footnoteRef:5], који је објављен и представљен у јулу 2022. године у Нишу. У Посебном извештају су надлежним органима упућене препоруке у циљу унапређења рада група за координацију и сарадњу, превенције насиља и ефикасније заштите жртава. [5:  Извештај је доступан на: https://ombudsman.rs/index.php/izvestaji/posebnii-izvestaji/7519-p-s-bn-g-izv-sh-z-sh-i-ni-gr-d-n-r-du-grup-z-rdin-ci-u-i-s-r-dnju-n-p-druc-u-vish-g-vn-g-uzil-sh-v-u-nishu.] 


У циљу подизања свести старијих жена о различитим облицима насиља у породици и родно заснованог насиља и о њиховој штетности, као и о механизмима заштите који су им на располагању у случају кршења њихових права, укључујући надлежности и могућности обраћања Заштитнику грађана, Заштитник грађана и удружење „Снага пријатељства – Amity“ су и у 2022. години спроводили трибине[footnoteRef:6] на којима су учествовале старије жене из сеоских средина[footnoteRef:7]“. [6:  У 2022. години одржане су четири трибине са старијим женама на селу, у Ивањици, Тополи, у селу Сирогојно, Александровцу.]  [7:  Поменути догађаји се реализују у оквиру пројекта „Унапређење безбедности жена у Србији", који спроводи Агенција Уједињених нација за родну равноправност и оснаживање жена (UN Women), у сарадњи са Министарством унутрашњих послова, а уз подршку Норвешке амбасаде у Београду.] 



С поштовањем,


	ЗАШТИТНИК ГРАЂАНА


	



	мр Зоран Пашалић

